text: Bilister så branden fra motorvejen og ringede 112 
  10 januar 2016 kl. 06.07
  En brand i en landejendom ved Vejen kunne ses fra motorvejen, hvor mange bilister ringede 112.
  Tidligt søndag morgen udbrød der brand i et høloft på en landejendom tæt på motorvejen mellem Kolding og Esbjerg, og det var tydeligt for politiet, at branden var synlig fra motorvejen.
  - Mange anmeldere var trafikanter, der havde set branden fra motorvejen, fortæller Vagtchef Ivan Gohr Jensen fra Syd- og Sønderjyllands Politi.
  Branden opstod kort før kl. 05.00 søndag morgen på Vanggårdsvej i landsbyen Gamst ved Vejen. Høloftet over stalden brændte, og heste måtte reddes ud af stalden.
  Ingen mennesker eller dyr er kommet til skade. En af beboerne måtte dog på sygehuset til undersøgelse for røgforgiftning.
  Vejen Kommunes Beredskab: Førstemelding: Bygn.brand-Gård/fare for dyr Station: Falck Vejen
  
  